《偈六十九首 其五十三》
宋代·释道宁

毗卢影里，般若光中。互为主伴，法界融通。白云片片，帝网重重。

法分万派，月印寒空。道人活计，古佛家风。自他兼济，无功之功。

高著眼，莫狐疑。卷舒自在，今正是时。路逢剑客须呈剑，不是诗人莫献诗。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。